b'\n_START_ARTICLE_\nJakovlev Jak-11\n_START_SECTION_\nIstorija\n_START_PARAGRAPH_\nDvivie\xc4\x8dio patobulinto mokomojo treniruo\xc4\x8di\xc5\xb3 l\xc4\x97ktuvo Jak-11 prototipas (su \xc5\xbevaig\xc5\xbedi\xc5\xa1ku varikliu A\xc5\xa0-82) pirm\xc4\x85 kart\xc4\x85 pakilo 1945 m. lapkri\xc4\x8dio 10 d., tada jis buvo \xc5\xbeinomas kaip Jak-3UTI (rus. \xd0\xaf\xd0\xba-3\xd0\xa3\xd0\xa2\xd0\x98). \xc5\xa0is l\xc4\x97ktuvas imtas kurti 1944 m. viduryje perdirbant Jakovlev Jak-3 naikintuv\xc4\x85, nors karo metu mokom\xc5\xb3j\xc5\xb3 l\xc4\x97ktuv\xc5\xb3 k\xc5\xabrimo prioritetas buvo \xc5\xbeemas. L\xc4\x97ktuvas buvo ginkluotas sinchronizuotu 12,7 mm kulkosvaid\xc5\xbeiu UB, po sparnais buvo pakabos dviems 100 kg aviabomboms._NEWLINE_Po to buvo atlikti bandymai su \xc5\xbevaig\xc5\xbedi\xc5\xa1ku varikliu A\xc5\xa0-21 (\xd0\x90\xd0\xa8-21), ir 1946 m. spal\xc4\xaf pasirod\xc4\x97 antras prototipas, jau pavadintas Jak-11. \xc5\xa0is prototipas tur\xc4\x97jo patobulintas kabinas, variklis buvo \xc4\xafrengtas ant amortizuojan\xc4\x8di\xc5\xb3 laikikli\xc5\xb3. \xc5\xa0io varianto bandymai buvo s\xc4\x97kmingai atlikti 1946 m. spal\xc4\xaf, 1947 m. j\xc4\xaf \xc4\x97m\xc4\x97 gaminti gamyklos Saratove ir Leningrade._NEWLINE_TSRS 1947-1955 m. pagamino 3859 Jak-11, o v\xc4\x97liau juos pagal licencij\xc4\x85 gamino (707 vnt., vadinti C-11) \xc4\x8cekoslovakijos kompanija \xe2\x80\x9eLet Kunovice\xe2\x80\x9c.\n_START_SECTION_\nNaudojimo istorija\n_START_PARAGRAPH_\nJak-11 imtas naudoti 1947 m. TSRS KOP ir DOSAAF kaip standartinis pa\xc5\xbeengusi\xc5\xb3j\xc5\xb3 mokomasis l\xc4\x97ktuvas. Tiek Jak-11, tiek C-11 buvo naudojami visose Var\xc5\xa1uvos sutarties valstyb\xc4\x97se, eksportuojami \xc4\xaf 18 \xc5\xa1ali\xc5\xb3 (pvz., \xc4\xaf Afrik\xc4\x85, Vidurinius Rytus, Azij\xc4\x85)._NEWLINE_\xc5\xa0iaur\xc4\x97s Kor\xc4\x97jos Jak-11 kov\xc4\x97si ir Kor\xc4\x97jos karo oro m\xc5\xab\xc5\xa1iuose. Jak-11 buvo pirmasis \xc5\xa0.Kor\xc4\x97jos l\xc4\x97ktuvas, kur\xc4\xaf numu\xc5\xa1\xc4\x97 JAV aviacija (North American F-82 Twin Mustang vir\xc5\xa1 Kimpo aerodromo, 1950 m. bir\xc5\xbeelio 27 d.). VDR aviacija naikintuvais Jak-11 naikino JAV \xc5\xbevalgybinius oro balionus.\n_START_SECTION_\nKonstrukcija\n_START_PARAGRAPH_\nL\xc4\x97ktuvo sparnai metaliniai, fiuzelia\xc5\xbeas mi\xc5\xa1rios konstrukcijos. Va\xc5\xbeiuokl\xc4\x97 visi\xc5\xa1kai \xc4\xaftraukiama, su uodegos ratu. Instruktoriaus ir kursanto vietos buvo bendroje kabinoje, bet kiekviena j\xc5\xb3 tur\xc4\x97jo savo slankiojam\xc4\x85 gaubt\xc4\x85._NEWLINE_Variklis\xc2\xa0\xe2\x80\x94 A\xc5\xa0-21 (570 AG), 7 cilindr\xc5\xb3, \xc5\xbevaig\xc5\xbedi\xc5\xa1kas, oro au\xc5\xa1inimo. Propeleris\xc2\xa0\xe2\x80\x94 VI\xc5\xa0 111-D-15 (\xd0\x92\xd0\x98\xd0\xa8 111-\xd0\x94-15), dviej\xc5\xb3 men\xc4\x8di\xc5\xb3, metalinis._NEWLINE_Variklio valdymo, darbo steb\xc4\x97jimo ir aeronavigacijos \xc4\xaftaisai \xc4\xafrengti priekin\xc4\x97s kabinos (kursanto vieta) priekin\xc4\x97se ir \xc5\xa1onin\xc4\x97se prietais\xc5\xb3 skydeliuose. U\xc5\xbepakalin\xc4\x97je (instruktoriaus) kabinoje dubliuoti l\xc4\x97ktuvo ir variklio valdymo prietaisai. Ry\xc5\xa1iui su \xc5\xbeeme ir kitais l\xc4\x97ktuvais palaikyti naudojamas ultratrump\xc5\xb3j\xc5\xb3 bang\xc5\xb3 radijo stotis RSIU-3M (\xd0\xa0\xd0\xa1\xd0\x98\xd0\xa3-\xd0\x97\xd0\x9c), kuria galima naudotis i\xc5\xa1 abiej\xc5\xb3 kabin\xc5\xb3._NEWLINE_Serijin\xc4\x97s gamybos Jak-11 buvo sunkesni nei prototipai. V\xc4\x97lesni\xc5\xb3 serij\xc5\xb3 Jak-11 tur\xc4\x97jo ne\xc4\xaftraukiamus uodegos ratus, pakeistus propelerius. Kartais vietoje UBS kulkosvaid\xc5\xbeio buvo \xc4\xafmontuojamas 7,62 mm \xc5\xa0KAS. Kai kuriuose l\xc4\x97ktuvuose vir\xc5\xa1 priekinio stiklo buvo \xc4\xafmontuoti galinio vaizdo periskopai.'